別岳州
作者：陳與義
朝代：宋

paragraphs: 朝食三斗葱，暮飲三斗醋。
寧受此酸辛，莫行歲晚路。
丈夫少壯日，忍窮不自恕。
乘除冀晚泰，乃復逢變故。
經年岳陽樓，不見宮南樹。
辭巢已萬里，兩脚未遑住。
水落君山高，洞庭秋已素。
浮雲易歸岫，遠客難回顧。
飄然一瓶錫，未知所掛處。
寂寞短歌行，蕭條遠遊賦。
學道始恨晚，爲儒孰非腐。
乾坤杳茫茫，三嘆出門去。